ເດີ່ນບິນ ສຫລ ຫຼາຍແຫ່ງ ຍົກລະດັບ ການກວດຫາ ພະຍາດອີໂບລາ
ນອກຈາກຖືກກວດ ອຸນຫກະພູມແລ້ວ ບັນດາ​ຜູ້​ເດີນ​ທາງ ​ຍັງຈະ​ໄດ້​ປະ​ເຊີນ​ໜ້າ​ກັບ ການ​ສອບຖາມ​ ເພື່ອ​ພິຈາລະນາ​​ເບິ່ງວ່າ ​ເຂົາ​ເຈົ້າອາດ​ໄດ້ສຳ​ພັດ​ ກັບ​ຜູ້​ທີ່​ຕິດພະຍາດ​ອີ​ໂບລາ ຫຼືບໍ່.
ບັນດາປະເທດຕາເວັນຕົກ ກຳລັງເພີ້ມມາດຕາການຕ່າງໆ ເພື່ອປ້ອງກັນພະຍາດອີໂບລາ ໃນສະຫະລັດ ວັນເສົາວານນີ້ ເດີ່ນບິນແຫ່ງນຶ່ງຢູ່ນະຄອນ ນິວຢອກ ໄດ້ເປັນແຫ່ງທຳອິດໃນປະເທດ ທີ່ໄດ້ເລີ້ມຍົກ ລະດັບໂຄງການກວດຫາອີໂບລາ ເພື່ອປ້ອງກັນການແຜ່ ລາມອອກໄປ ຂອງພະຍາດນີ້ ເດີ່ນບິນສາກົນ John F Kennedy ໄດ້ເລີ້ມກວດອຸນຫະພູມຂອງບັນດາຜູ້ໂດຍສານ ທີ່ມາຈາກ ປະເທດໄລບີເຣຍ ຊີແອຣາ ລີອອນ ແລະ ກີນີ ອັນເປັນສ່ວນນຶ່ງ ຂອງການເອົາ ມາດຕາການເພີ້ມນັ້ນ ບັນດາຜູ້ເດີນທາງ ຈະຍັງໄດ້ປະເຊີນໜ້າກັບການສອບຖາມ ເພື່ອພິຈາລະນາເບິ່ງວ່າ ເຂົາເຈົ້າອາດໄດ້ສຳພັດ ກັບຜູ້ທີ່ຕິດພະຍາດອີໂບລາຫຼືບໍ່ ກົດລະບຽບໃໝ່ນີ້ ຈະຂະຫຍາຍອອກໄປຍັງ ເດີ່ນບິນອີກ 4 ແຫ່ງ ໃນອາທິດນີ້ ກໍຄື ເດີ່ນບິນ Newark ໃນລັດ New Jersey ເດີ່ນບິນ Washington Dulles ໃນລັດ Virginia ເດີ່ນບິນ O’Hare ຂອງນະຄອນ Chicago ໃນລັດ Illinios ແລະ ເດີ່ນ ບິນສາກົນ ໃນ ນະຄອນ Atlanta ຮວມກັນແລ້ວ ເດີ່ນບິນທັງ 5 ແຫ່ງນີ້ ແມ່ນຕ້ອນຮັບ ຫຼາຍກວ່າ 90 ເປີເຊັນຂອງຜູ້ໂດຍສານ ທັງໝົດ ທີ່ເດີນທາງເຂົ້າ ມາໃນສະຫະລັດ ຈາກ 3 ປະເທດໃນ ອາຟຣິກາຕາເວັນຕົກ ທີ່ຖືກກະທົບຈາກອີໂບລາ ຢ່າງໜັກທີ່ສຸດ ສ່ວນປະເທດອັງກິດ ກໍໄດ້ນຳເອົາການກວດຫາອີໂບລາ ຢູ່ຕາມເດີ່ນບິນ ແລະສະຖານີລົດໄຟ ບາງແຫ່ງ ຫົວໜ້າຝ່າຍການແພດຂອງອັງກິດ ທ່ານນາງ Sally Davies ກ່າວໃນວັນເສົາວານນີ້ວ່າ ອັງກິດຄວນຄາດໝາຍວ່າ ຈະມີກໍລະນີຂອງອີໂບ ລາ  ໃນລະຍະ 2-3 ເດືອນຂ້າງໜ້ານີ້ ບັນດາເຈົ້າໜ້າທີ່ກ່ຽວຂ້ອງໄດ້ທຳການເຝິກຊ້ອມ ເປັນເວລາ 8 ຊົ່ວໂມງ ທົ່ວປະເທດໃນວັນເສົາວານນີ້ ເພື່ອທົດສອບເບິ່ງຄວາມພ້ອມຂອງອັງກິດ ໃນການຮັບມືກັບການລະບາດທີ່ອາດເກີດຂຶ້ນນັ້ນ